9.3.2023 г.
BG
Официален вестник на Европейския съюз
L 71/1
II (Незаконодателни актове)
РЕГЛАМЕНТИ ДЕЛЕГИРАН РЕГЛАМЕНТ (ЕС) 2023/511 НА КОМИСИЯТА от 24 ноември 2022 година за допълнение на Регламент (ЕС) № 575/2013 на Европейския парламент и на Съвета с регулаторни технически стандарти за изчисляване по мандатния подход на рисково претеглените експозиции на предприятията за колективно инвестиране (текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и за изменение на Регламент (ЕС) № 648/2012 (1), и по-специално член 132а, параграф 4, трета алинея от него, като има предвид, че: (1)
С цел да се избегне ненужното вариране на капиталовите изисквания сред институциите и за да може мандатният подход да функционира в случаите, когато информацията е недостатъчна, е необходимо да се уточни методът за определяне по мандатния подход на рисково претеглените експозиции на дадено предприятие за колективно инвестиране (ПКИ) тогава, когато липсващи данни не позволяват да се изчислят рисково претеглените експозиции.
(2)
Когато ПКИ сключва сделки с деривати и базисните инструменти на дериватите или базисният риск на позициите в деривати са неопределими, заместителната стойност на позициите не може да бъде определена от институциите, поради което не може да бъде определена и стойността на тяхната експозиция.
В такива случаи институциите следва да взимат за основа на изчисленията си условната стойност на дериватната позиция, която обикновено е известна и е най-добрият показател за размера на позицията; така те могат приблизително да оценят стойността на експозицията.
(3)
Когато мандатът на ПКИ допуска сключването на сделки с деривати, но не предоставя достатъчно информация, за да се прецени дали даден базисен инструмент представлява балансова или задбалансова експозиция, не може да се изключи, че такава експозиция е създадена.
Поради това, тази експозиция трябва да бъде включена в изчисляването на рисково претеглените експозиции на ПКИ.
(4)
Когато мандатът не предоставя достатъчно информация за стойността на експозицията на такава позиция, не може да се изключи, че стойността на експозицията е пълната условна стойност на дериватната позиция.
(5)
Когато мандатът не посочва условната стойност на дериватната позиция, тази стойност следва да се извлича от максималната позволена от мандата условна стойност на дериватите, за да се осигури достатъчно предпазлив подход.
(1) ОВ L 176, 27.6.2013 г., стр. 1.